Sotkut liittyvät kaupungin vuokraamien IT-laitteiden elinkaaripalveluihin. Kaupunki alkoi selvittää toissa vuonna mistä johtuu, että palauttamatta jättämistä laitteista alkoi kertyä merkittäviä määriä viivästymisvuokraa.

Selvityksessä kävi ilmi, että 9000 kaupungin eri yksikön käytössä olevan pöytätietokoneen, kannettavan tai tulostimen leasing-sopimukseen liittyy jotain hämärää. Kadoksissa olevien laitteiden kokonaisarvo on useita miljoonia euroja. Lisäksi kaupungille saattaa aiheutua merkittävä kustannus sopimuksen mukaisen vuokra-ajan jälkeen palautumatta jääneiden laitteiden viivevuokrista.

Espoon kaupunki kuvailee tiedotteessaan selvitystyötä erittäin hankalaksi ja monia osapuolia koskevaksi. Elinkaaripalvelut, joihin kuuluvat tilattujen laitteiden toimitukset ja poistot, laiterekisterin ylläpito ja raportointi rahoitusyhtiölle, on tilattu kaupungin ulkopuolelta. Selvittely on yhä kesken, mutta jo tähän mennessä toiminnassa on osoittautunut olevan merkittäviä puutteita. Espoo on tehnytkin asiasta tutkintapyynnön joulukuun alussa. Tutkinnan suojaamiseksi asiasta kerrottiin julkisuuteen vasta nyt. Esitutkinnan tuloksista tiedottaa aikanaan poliisi.

Espoo vaihtoi sekä laiterekisterin toimittajaa että rahoitusyhtiötä viime vuonna, eivätkä epäselvyydet koske nykyisiä sopimuskumppaneita, kerrotaan kaupungin tiedotteessa.